b'\n_START_ARTICLE_\nJosip Kosevel\n_START_SECTION_\n\xc5\xbdivljenje in delo\n_START_PARAGRAPH_\nV Trstu je obiskoval ljudsko \xc5\xa1olo in nem\xc5\xa1ko klasi\xc4\x8dno gimnaziji do 7. razreda, 8 razred in maturo pa je leta 1920 opravil v Kranju. Na ljubljanski filozofski fakulteti je v letih 1920-1924 \xc5\xa1tudiral slavistiko in germanistiko, doktoriral pa je leta 1937 na Univerzi v Padovi s tezo o Francetu Pre\xc5\xa1ernu. Leta 1924 so ga poklicali v Trst, kjer je nastopil slu\xc5\xbebo gimnazijskega profesorja. V \xc5\xa1olskem letu 1925/1926 se je zaposlil na dvorazredni slovenski trgovski \xc5\xa1oli, katero je vodil Lavo \xc4\x8cermelj. Tu je ostal do novembra 1929, ko je pobegnil v Jugoslavijo, se kmalu nato vrnil v Italijo ter v Trstu vodil te\xc4\x8daje sloven\xc5\xa1\xc4\x8dine za dijake, ki so hodili v italijanske \xc5\xa1ole. To je trajalo do 12. junija 1940, ko so ga fa\xc5\xa1isti zaprli zaradi prosvetno-kulturnega delovanja in \xc5\xa1irjenja slovenskih knjig med primorskimi Slovenci. Na tako imenovanem 2. tr\xc5\xbea\xc5\xa1kem procesu je bil obsojen na 15 let je\xc4\x8de. Zaprt je bil v Fossanu pri Cuneu. Februarja 1944 je bil osvobojen iz zapora, vrnil se je v Trst in se povezal z Osvobodilno fronto. Po vojni je bil nastavljen na tr\xc5\xbea\xc5\xa1ki radijski postaji. Sodeloval je v oddajah z dnevnimi novicami, isto\xc4\x8dasno pa je bil \xc5\xa1e referent za umetnost in srednje \xc5\xa1ole pri prosvetnem oddelku Pokrajinskega narodnoosvobodilnega odbora za Trst in Primorsko. Bil je predsednik prosvetnega dru\xc5\xa1tva Simon Jenko, leta 1948 pa je postal urednik tr\xc5\xbea\xc5\xa1kega Ljudskega tednika in na tem mestu ostal vse do prenehanja izhajanja lista 16. marca 1951. Nato je postal in ostal do smrti najprej upravnik in nato predsednik Narodne in \xc5\xa1tudijske knji\xc5\xbenice v Trstu._NEWLINE_Kosovel je veliko prevajal, pisal \xc4\x8dlanke, gledali\xc5\xa1ke kritike in poro\xc4\x8dila v \xc4\x8dasopise Primorski dnevnik in Ljudski tednik. Na radiu je organiziral in vodil oddajo o iskanju vojnih zlo\xc4\x8dincev.'